Amazon Fire TV Stick på vej til Norden

Efter at Amazon officielt er kommet til Sverige, har vores broderfolk nydt godt af, at flere af gigantens produkter er blevet tilgængelige. Således også den to år gamle Amazon Fire TV stick, der officielt lanceres på den anden side af Sundet den 17. november.

Det er de internationale udgaver af Amazon Fire TV Stick 4K Max og Fire Stick TV, der bliver tilgængelige på det svenske marked, skriver Teknikveckan. Så kan vi håbe, at det drypper på degnen her i Danmark, ligesom det gjorde med Amazon Echo-enhederne, der kom til Danmark i maj måned.

Angiveligt skulle de to Fire TV Stick-udgaver have fået svensk menu ligesom Alexa Voice Remote vil kunne bruges i Sverige. Dog med den den begrænsning, at Alexa fortsat kun forastår og taler engelsk.

Fire TV Stick er Amazons “udgave” af Apple TV og Google Chromecast med Google TV (der heller ikke fås herhjemme officielt). Den giver blandt andet adgang til streamingtjenester som Netflix, Amazon Prime (naturligvis), Apple TV+, Disney+ og Youtube.

Hvor Fire Stick TV kan levere et full HD-billede (1080p) til tv’et, kan 4K-udgaven, som navnet mere end antyder, levere et 4K-billede. Fire TV Stick 4K understøtter i øvrigt både Dolby Vision, Dolby Atmos og HDR10+.

iNPUT har spurgt Amazons danske pressekontakt om der er chance for, at Fire TV Stick kommer til Danmark ved samme lejlighed. Vi venter på svar og opdaterer artiklen.

I Sverige kommer topmodellen, Fire TV Stick 4K Max til at koste 699 SEK, hvilket svarer til 522 kroner. Den billigere Fire TV Stick sælges for 499 SEK (372 kroner).

Selv om Amazon ikke officielt har lanceret Fire TV Stick herhjemme, kan man dog stadig købe den via nettet hos virksomheder, der har valgt at importere den selv.

Amazon Fire TV Stick på vej til Norden